Informácia o analýze návrhu výdavkov v kapitolách krajských úradov     
                v jednotlivých odvetviach a rozpočtových kategóriách

Vzhľadom na uplatnenie novej metodiky zostavovania návrhu štátneho rozpočtu na rok 2002 bolo pri vypracovaní predloženej informácie potrebné sa dohodnúť medzi krajskými úradmi a príslušnými odvetvovými ústrednými orgánmi na spôsobe analýzy štruktúry výdavkov rozpísaných na jednotlivé odvetvové činnosti správcami kapitol. 

K uvedenej problematike sa uskutočnilo niekoľko pracovných stretnutí zainteresovaných rezortov, v rámci ktorých bola postupne spresňovaná metodika spracovania zadanej úlohy. Na poslednej porade v Banskej Bystrici dňa 5. októbra, za účasti zástupcov Ministerstva financií SR, Ministerstva školstva SR, Ministerstva práce, sociálnych vecí a rodiny SR, Ministerstva kultúry SR, Ministerstva vnútra SR a zástupcov krajských úradov, bol za základ prepočtov stanovený návrh rozpočtu na rok 2002, schválený rozpočet na rok 2001 a skutočnosť dosiahnutá za rok 2000. Bolo dohodnuté, že kapitoly krajských úradov poskytnú jednotlivým odvetvovým ministerstvám podklady, tieto ich spracujú a spolu so svojím stanoviskom predložia gestorovi úlohy, ministerstvu financií. 

V predkladanom materiáli uvádzame analýzu návrhu výdavkov  kapitol krajských úradov v jednotlivých odvetviach a rozpočtových kategóriách tak, ako bola spracovaná jednotlivými odvetvovými ministerstvami.

Ministerstvo  vnútra Slovenskej republiky
   
              Východiská rozpočtu na rok 2002 najmä v  kategórii výdavkov na tovary a služby neumožňujú rozpísanie rozpočtu podľa požiadaviek jednotlivých úsekov činnosti krajských úradov a okresných úradov, ako aj jednotlivých organizácií v  zriaďovateľskej pôsobnosti krajských úradov a okresných úradov. Takto vypracované návrhy rozpočtov kapitol krajských úradov na rok 2002 nevytvárajú podmienky na zabezpečenie činnosti a plnenie úloh v tých úsekoch činnosti, ktoré patria do odvetvovej pôsobnosti Ministerstva vnútra Slovenskej republiky.

Oddiel 03. skupina 2. trieda 0. – Požiarna ochrana (03.2.0.)

	V kategórii 630 – tovary a ďalšie služby návrh rozpočtu nezabezpečuje finančné prostriedky na krytie rastu cien u energií, telekomunikácií, pohonných hmôt, cestovného a ďalšie. Opäť nie sú zabezpečené finančné prostriedky na vybavenie príslušníkov Zboru požiarnej ochrany osobnými ochrannými pracovnými prostriedkami podľa vyhlášky Ministerstva práce, sociálnych vecí a rodiny SR č. 377/1996 Z. z., na údržbu zastaralého vozového parku a objektov, nákup výstrojných súčiastok, špeciálnej výzbroje a výstroja. 

Oddiel 02. skupina 2. trieda 0. – Civilná ochrana (02.2.0.)

	V kategórii 630 – tovary a ďalšie služby návrh rozpočtu neumožňuje v požadovanej miere financovať revízie, odstránenie závad po revíziách, opravy a údržbu úkrytového fondu pre obyvateľstvo podľa zákona NR SR č. 42/1994 Z. z. o civilnej ochrane obyvateľstva v znení neskorších predpisov, nepostačuje na zaplatenie mesačných poplatkov za priame telefónne linkové spojenie. V návrhu rozpočtu na rok 2002 nie sú tiež zabezpečené výdavky na vykonanie prípravy a výcviku jednotiek civilnej ochrany obyvateľstva v území (nájomné, lektori, refundácia miezd, cestovné), nákup materiálu na doplnenie jednotiek civilnej ochrany obyvateľstva na vykonávanie základných lokalizačných a prípravných prác.

Oddiel 01. skupina 3. trieda 3. – Iné všeobecné služby(01.3.3.) - Archívy

	V kategórii 630 – tovary a ďalšie služby v návrhu rozpočtu nie sú zabezpečené v požadovanom objeme finančné prostriedky na výdavky súvisiace so sťahovaním archívov do nových priestorov, na obstaranie regálov a krabíc na uskladnenie archiválií, na bežnú údržbu.

Oddiel 02. skupina 1. trieda 0. – Vojenská obrana (02.1.0.) -Hospodárska mobilizácia

	V kategórii 630 – tovary a ďalšie služby v návrhu rozpočtu nie sú zabezpečené v požadovanom objeme výdavky na materiál pre potrebu nácvikov, cvičení, prácu s mapami a nájomné za prednáškové priestory pri cvičeniach hospodárskej mobilizácie, na nákup kancelárskej techniky. V potrebnom rozsahu nie sú zabezpečené finančné prostriedky na podporný databázový program AMION pre obce.

Oddiel 01. skupina 1. trieda 1. podtrieda 4.– Krajské a okresné úrady (01.1.1.4.)

	Aj keď krajské a okresné úrady uplatňujú maximálnu úspornosť a hospodárnosť vynakladania finančných prostriedkov, je potrebné zabezpečiť úrady najnevyhnutnejším kancelárskym materiálom, zabezpečiť úhrady za odber elektrickej energie, telefónne poplatky, čistiace potreby a pod.

	V kategórii 630 – tovary a ďalšie služby navrhovaný rozpočet nepostačuje na plnenie úloh a zabezpečenie prevádzky úradov miestnej štátnej správy. Aj napriek realizovaným úsporným opatreniam a obmedzovaniu výdavkov, ktoré majú za následok nedodržanie hygienických a bezpečnostných noriem, nie je možné zabezpečovať úlohy v rámci rozpísaných limitov. Chýbajú finančné prostriedky na zabezpečenie nevyhnutných výdavkov na údržbu budov, kancelárskej techniky, vybavenie zamestnancov osobnými ochrannými pracovnými pomôckami, zabezpečenie finančných prostriedkov na školenie zamestnancov, nákup základného kancelárskeho materiálu a pod.

	Zároveň  Ministerstvo vnútra SR poukazujeme na veľmi nepriaznivú situáciu v oblasti kapitálových výdavkov, ktorých limit nezohľadňuje potrebu na  nutnú obmenu strojového parku a prevádzkových zariadení, ako aj na odstránenie havarijného stavu objektov.

Ministerstvo kultúry Slovenskej republiky

		Financovanie odvetvia kultúry  je dlhodobo výrazne poddimenzované a dá sa povedať vyslovene diskriminované.  Pokiaľ v iných odvetviach činnosti  sa zabezpečovalo zvyšovanie rozpočtov minimálne na úrovni  inflácie, financovanie kultúry stagnovalo, resp. v mnohých prípadoch sa znižovalo.  Uvedený postup sa odôvodňoval skutočnosťou, že ide o príspevkové organizácie, ktoré  si majú zabezpečiť prostriedky z vlastných výnosov. Táto argumentácia vychádzala a vychádza z absolútne nesprávnych premís, pretože  znižovanie životnej úrovne, ako aj rast nákladov na základne životné potreby obyvateľstva  sa v priamej úmere odrážalo a odráža na znižovaní výnosov z činnosti kultúrnych organizácií pri narastajúcich nákladoch na ponúkané a poskytované  kultúrne služby.

Rozpočtové organizácie 

porovnanie za položku 630 – tovary a služby
										/v tis. Sk/

Rozpočtová kapitola/
Organizácia

Skutočnosť 2000

Schválený rozpočet
2001

index
%
01/00

návrh rozpočtu 
2002

index
%
02/01

index
%
02/00

Krajský úrad, Prešov | | | | | |
ŠVK, Prešov | 2755 | 2734 | 99,2 | 2935 | 107,4 | 106,5
Krajský úrad, Košice | | | | | |
ŠVK, Košice | 6482 | 6351 | 98,0 | 6351 | 100,0 | 98,0
RO spolu: | 9237 | 9085 | 98,4 | 9286 | 102,2 | 100,5

	Kým  v návrhu rozpočtu rozpočtovej kapitoly KÚ Prešov na rok 2002 v ekonomickej kategórii 630 je nárast indexom 135,8 %,  v odvetví kultúry je navrhovaný nárast len vo výške 107,4 %.  V návrhu rozpočtu rozpočtovej kapitoly KÚ Košice na rok 2002 v ekonomickej kategórii 630 je nárast indexom 133,3 %,  v odvetví kultúry je navrhovaný nárast len vo výške 100,0 %.   

	Ak vychádzame z údajov vybraných indikátorov aktualizovanej prognózy vývoja hospodárstva SR tak v roku 2000 dosiahla priemerná ročná miera inflácie 12%, pre rok 2001 je predpoklad v rozmedzí 7 – 7,6% a pre rok 2002 má predpokladanú hodnotu 6,7%.  Ak porovnáme údaje v tabuľke /indexy/  s dosiahnutou priemernou ročnou mierou inflácie, je potrebné konštatovať, že prevádzka organizácií sa zabezpečuje  na úkor plnenia odborných činností / nenakupujú sa fondy, obmedzuje sa rozsah a kvalita poskytovaných služieb/, ako aj ochrany majetku / nerealizuje sa údržba objektov, nezabezpečuje sa  reštaurovanie a primeraná ochrana knižničných fondov/.

Pri zohľadnení inflácie za roky 2000 a 2001 by  bežné výdavky odvetvia kultúry v kategórii 630 mali  byť pre rok 2002 rozpočtované minimálne pre kapitolu:

KÚ Prešov 		v sume           3 302 tis. Sk			deficit      367 tis. Sk
KÚ Košice                     v sume           7 768 tis. Sk		             deficit    1417 tis. Sk.

Príspevkové organizácie

porovnanie za položku 64101 – bežný transfer príspevkovým organizáciám

										/v tis. Sk/

Rozpočtová kapitola/

skutočnosť 2000

Schválený rozpočet
2001

Index
%
01/00

návrh rozpočtu 
2002

index
%
02/01

index
%
02/00

KÚ Bratislava | 34666 | 31048 | 89,6 | 35453 | 114,2 | 102,3
KÚ Trnava | 62501 | 62319 | 99,7 | 64150 | 102,9 | 102,6
KÚ Trenčín | 41344 | 39150 | 94,7 | 42664 | 109,0 | 103,2
KÚ Nitra | 90679 | 79971 | 88,2 | 100628 | 125,8 | 111,0
KÚ Žilina | 110554 | 103894 | 94,0 | 109770 | 105,7 | 99,3
KÚ B. Bystrica | 104303 | 104265 | 99,9 | 107403 | 103,0 | 102,9
KÚ Prešov | 129801 | 125211 | 96,5 | 133969 | 107,0 | 103,2
KÚ Košice | 156761 | 153442 | 97,9 | 158702 | 103,4 | 101,2
PO spolu: | 730609 | 699300 | 95,7 | 753099 | 107,7 | 103,1

	Ak porovnávame indexy nárastov výdavkov rozpočtových kapitol krajských úradov celkom a nárast za oblasť  príspevkových organizácií  odvetvia kultúry je možné konštatovať poddimenzovanosť  financovania kultúrnych organizácií vzhľadom na už  spomínanú nemožnosť zvyšovania výnosov za činnosť pre ekonomickú a sociálnu situáciu obyvateľov SR.  

Návrh rozpočtu príspevkových organizácií kultúry na rok 2002 je v podstate na úrovni skutočnosti roku 2000, pritom sa v roku 2002  musí vyplácať valorizácia za r. 2000 a 2001, ako aj zvýšené vstupy tovarov a služieb z titulu inflácie rokov 2000 a 2001.

Reálne návrh rozpočtu odvetvia kultúry v pôsobnosti krajských úradov na rok 2002 zabezpečuje nevyhnutné finančné potreby organizácií aj po započítaní rozpočtovaných výnosov len na úrovni cca 80%.   

Ministerstvo školstva Slovenskej republiky

	Vládny návrh rozpočtu bežných výdavkov krajských úradov v oddieli vzdelávanie na rok 2002 je v porovnaní so schváleným rozpočtom 2001 vyšší o takmer 4,4 mld. Sk. V porovnaní so skutočnými výdavkami v roku 2000 navýšenie predstavuje takmer 3,7 mld Sk. Najväčší nárast výdavkov vyplýva z premietnutia dopadov zákona o verejnej službe, ktorý nadobudne účinnosť 1. 4. 2002, t. j. je vykazovaný v ekonomických kategóriách mzdy, platy, služobné príjmy a ostatné osobné vyrovnania (610) a poistné a príspevok zamestnávateľa do poisťovní NÚP ( 620). V porovnaní so schváleným rozpočtom na rok 2001 uvažuje vládny návrh zákona o štátnom rozpočte na rok 2002 v kategórií tovarov a ďalších služieb (630) s navýšením o  0,9 mld. Toto navýšenie približne zodpovedá skutočným výdavkov v uvedenej kategórií v roku 2000. Možno konštatovať, že uvažovaná finančná čiastka nebude vzhľadom na nepremietnuté cenové nárasty za dvojročné obdobie postačovať. Navyše, ak v roku 2001 nebude realizované oddĺženie (objektivizácia rozpočtov) za obdobie september – december 2001, kde Ministerstvo školstva SR uvažuje s potrebou cca 0,5 mld Sk, je možné opätovne aj v roku 2002 očakávať problémy s financovaním prevádzky škôl a školských zariadení.

	K postupu tvorby vládneho návrhu zákona o štátnom rozpočte na rok 2002 je nutné zdôrazniť skutočnosť, že na základe nového prístupu rozdelenie finančných prostriedkov podľa vládou SR určených záväzných ukazovateľov do jednotlivých oddielov, skupín a tried funkčnej klasifikácie a kategórií ekonomickej klasifikácie bolo i v prípade rozpočtových kapitol krajských úradov v kompetencií správcu rozpočtovej kapitoly. Zároveň nebolo možné k ukazovateľom predloženým Ministerstvom financií SR v rámci východísk štátneho rozpočtu na rok 2002 uskutočniť rokovania, resp. uplatniť rozpory na úrovni Ministerstva financií SR. Uvedené považujeme za rozpor s ustanovením § 11, ods.2, písm.c), zákona NR SR č. 222/1996 Z. z. o organizácií miestnej štátnej správy a o zmene a doplnení niektorých zákonov, na základe ktorého sa ministerstvá, do ktorých pôsobnosti patria úseky štátnej správy vykonávanej krajskými a okresnými úradmi podieľajú na zostavení návrhu súhrnu rozpočtov krajských úradov. Ministerstvo školstva SR navyše v zmysle zákona Slovenskej národnej rady č. 542/1990 Zb. o štátnej správe v školstve a školskej samospráve v znení neskorších predpisov navrhuje metodiku rozpisu prostriedkov štátneho rozpočtu (s výnimkou miezd) pre školy a školské zariadenia. 

	K rozpisu finančných prostriedkov uvádzame v tabuľke porovnanie rozpočtov kapitol krajských úradov v kategóriách 630 a 640 celkom a v oddieli vzdelávanie. Ide o porovnanie medzi schváleným rozpočtom na rok 2001, návrhom správcu rozpočtovej kapitoly na rok 2002 a návrhom Ministerstva školstva 2002.

	Záver :

	Ministerstvo školstva SR uvádza, že nie je oprávnené podieľať sa na tvorbe rozpočtov na  úsekoch štátnej správy vykonávanej krajskými a okresnými úradmi, ktoré nepatria do jeho pôsobnosti, t. j. nebude sa vyjadrovať a navrhovať riešenia k  rozpisu vykonaného správcami rozpočtových kapitol krajských úradov v ostatných oddieloch. V oddieli vzdelávanie navrhuje alternatívne riešenia :

Alternatíva 1:

Iniciovať v rámci rokovaní NR SR k návrhu zákona o štátnom rozpočte na rok 2002 vyrovnanie rozpočtov v kapitolách krajských úradov v Nitre, Žiline, Banskej Bystrici, Prešove a Košiciach v súlade s údajmi uvedenými v tabuľke z dodatočných zdrojov v celkovej sume 98 780 tis. Sk (súčet mínusových položiek v stĺpci 13).

Alternatíva 2 :

Iniciovať v rámci rokovaní NR SR k návrhu zákona o štátnom rozpočte na rok 2002 prerozdelenie predmetných výdavkov v oddieli vzdelávanie medzi jednotlivými kapitolami krajských úradov v súlade s údajmi uvedenými v tabuľke. 
 
	Nevyhnutnosť riešiť  vykázané rozdiely umocňuje aj pripravovaný návrh zákona o financovaní základných a stredných škôl a školských zariadení, ktorý je v súčasnosti predmetom rokovania NR SR. Pre jeho prípadné uplatnenie ( navrhovaná účinnosť od 1. 1. 2002) je potrebné rozpočty v oddieli vzdelávania v jednotlivých kapitolách krajských úradov objektivizovať. 

Ministerstvo práce, sociálnych vecí a rodiny SR

Rozpísaný návrh štátneho rozpočtu pre oblasť sociálnej pomoci a štátnej sociálnej podpory realizovaný prostredníctvom krajských úradov a okresných úradov je opätovne podhodnotený. Rozdiel medzi návrhom štátneho rozpočtu a predpokladanými výdavkami zo strany MPSVR SR predstavuje celkom 5,8 mld. Sk.

Riziko prekročenia rozpočtu na dávke sociálnej pomoci je 1,937 mld. Sk. Čerpanie rozpočtu v roku 2002 bude ovplyvnené:

1.	vysokou mierou nezamestnanosti (prognóza miery nezamestnanosti na rok 2002 je 19%),
2.	očakávanou valorizáciou súm životného minima, čo ovplyvní čerpanie u poberateľov dávky na 50% úrovni sumy životného minima,
3.	návratom klientov do systému po ukončení projektu verejnoprospešných prác, ktorí budú bez nároku na podporu v nezamestnanosti,
4.	zvýšením cien energií a druhotným zvýšením cien tovarov a služieb,
               infláciou. 

Rozpis   rozpočtu   kapitol   KÚ   na   rok   2001  na   štátne   sociálne   dávky   bol   vo   výške 
 944 852 tis. Sk. Na  základe čerpania finančných prostriedkov k 31.6.2001 na štátne sociálne dávky vyplácané v pôsobnosti okresných úradov, môžeme predpokladať čerpanie rozpočtu v roku 2001 v sume 1 970 321 tis. Sk. V uvedenej sume nie sú zahrnuté finančné prostriedky na  prídavky na deti a rodičovský príspevok, ktoré budú aj v roku 2002 v rozpočtovej kapitole ministerstva práce, sociálnych vecí a rodiny. V prípade, že v roku 2002 sa nezmenia parametre pre výpočet príspevku na bývanie schválené nariadením vlády, ktoré nadobudlo účinnosť od 1. 7. 2001, budú potrebné finančné prostriedky na výplatu štátnych sociálnych dávok v pôsobnosti okresných úradov v roku 2002 minimálne v sume 1 970 321 tis. Sk. Ak  budú od 1.1. 2002 parametre pre výpočet príspevku na bývanie upravené, bude potrebné túto sumu  zvýšiť o 1 mld. Sk.

Predložený návrh rozpočtu nezohľadňuje presun kompetencií orgánov miestnej štátnej správy na samosprávu obcí ani na samosprávne kraje v oblasti sociálnych služieb.

 Tento návrh rozpočtu na rok 2002 ďalej nerieši v plnej miere:

1.	mzdy zamestnancov v oblasti sociálnych služieb (cca 1 mld. Sk ) vychádzajúc z rozpočtovania výdavkov na mzdy, služobné príjmy a ostatné osobné vyrovnania pre zamestnancov rozpočtových organizácií v súvislosti s uvažovaným nárastom miezd o 17,7% pri priemernej mzde 12 115.-Sk (pre úsek sociálnych služieb toto navýšenie v rozpočtovaných výdavkoch na rok 2002 nie je zrejmé),
2.	podhodnotené transfery neštátnym subjektom poskytujúcim sociálne služby cca o 139 mil. Sk,
3.	náhrady za uplatnené reštitučné nároky (ochranná doba uplynula 15.4.2001) - ide celkom o 500 mil. Sk,
4.	navýšenie výdavkov na opatrovateľskú službu vrátane navýšenia počtu zamestnancov pre túto činnosť.

Záver Ministerstva financií SR

Z jednotlivých odvetvových analýz vyplýva, že odvetvové ministerstvá považujú návrh rozpočtu na rok 2002 všeobecne za podhodnotený, nepokrývajúci finančne celý rozsah vecných úloh, zabezpečovaných orgánmi miestnej štátnej správy.  Vo svojich analýzach kvantifikujú len ďalšiu potrebu prostriedkov nad rámec návrhu rozpočtu, s výnimkou ministerstva školstva, ktoré odporúča vstúpiť do vládou schváleného návrhu štátneho rozpočtu na rok 2002 a vykonať korekcie v zmysle navrhovaných alternatív. Uvedený postup znamená v prípade prvej alternatívy navýšenie výdavkov rozpočtu kapitol krajských úradov v súhrne o 98 7870 tis. Sk, v prípade druhej alternatívy prerozdelenie výdavkov medzi jednotlivými kapitolami. Obidve alternatívy, v prípade ich akceptácie,  znamenajú zásadný zásah do schváleného návrhu rozpočtu. Prvá vytvára tlak na výdavkovú stránku rozpočtu a prehlbuje jeho deficit, druhá odporuje prijatej a uplatnenej metodike a princípu konštrukcie návrhu rozpočtu, posilneniu zodpovednosti a tomu prislúchajúce zvýšenie právomoci správcu rozpočtovej kapitoly. 
V týchto súvislostiach je potrebné pripomenúť, že zatiaľ nejestvuje žiadna úprava, ktorá by riešila zásady financovania jednotlivých odvetví a oblastí štátnej správy vykonávanej krajskými úradmi. Ďalej pripomíname, že táto analýza je prerokovávaná vo vláde v etape, keď  návrh štátneho rozpočtu Slovenskej republiky je už predložený do Národnej rady SR. Vláda v posledných etapách dopracovania návrhu štátneho rozpočtu na rok 2002 vykonala pre rozpočty krajských úradov významnú úpravu v rámci limitovaných zdrojových možností, a to navýšením o vyše 900 mil. Sk. 
Uvádzané stanoviská jednotlivých rezortov boli vypracované následne, v statickej rovine, bez akceptovania zdrojových možností štátneho rozpočtu SR a východiskových princípov zostavovania rozpočtu na rok 2002. V stanoviskách rovnako neprihliadali na ostatné odvetvia v rozpočte konkrétneho krajského úradu, čím sa dosiahol úzko odvetvový uhol pohľadu. Ministerstvo financií nemôže súhlasiť s konštatovaniami jednotlivých rezortov, že sa nemali možnosť vyjadriť k návrhom rozpočtov krajských úradov v priebehu roka 2001. Úloha komunikovať s krajskými úradmi za odvetvia vyplýva zo zákona NR SR č. 222/96 Z.z. o organizácii miestnej štátnej správy.